Kalevi Sorsa

Taisto Kalevi Sorsa (21ma di decembro 1930 til la 16ma di januaro 2004). Il esis maxim longe kom chefministro en Finlando, entote quar foyi.

Kalevi Sorsa naskis en Haapamäki, centra Finlando, ma il frequentis skolo en Jyväskylä e Lappeenranta. Ilu studiis en Tampere che Sociala Alta-skolo e divenis jurnalisto en 1957. Ilu divenis laureato pri sociala cienci en 1963, kande il ya laboris en Paris.

En 1949 Sorsa praktikis kom jurnalisto en “Kansan Työ” (‘La Laboro dil Populo’). L’ unesma texto da Sorsa publikigesis en “Työläisnuoriso” (‘La Laboristo-yunaro’) en 1951 pri lua longa turo kun amiko en Europa. (Pos la milito kontakti kun exterlandi esis rara.)

L’ aktiva yun-unionisti laboris en multa jurnali socialdemokrata. En 1952 ilu nominesis la redaktisto di “Työläisnuoriso”, qua balde chanjis lua nomo a “Vihuri” (‘Burasko’). En 1954 Sorsa divenis la chefredaktisto. Il esis la unesma jurnalisto, qua interviuvis skriptisto Väinö Linna pos la publikigo di “La nekonocita Soldato”.

Kalevi Sorsa ed Irene Lääkäri mariajis en 1953. Li vivis en Helsinki, ma en 1959 Sorsa nominesis al ofico dil UNESCO. La gespozi habitis Paris de 1959 til 1965. Retroveninte a Finlando Sorsa sempre laboris che UNESCO, nun kom chefsekretario dil UNESCO-delegitaro en Finlando.

La yari 1960ma en la Socialdemokrata Partiso esis interna konflikti, ed on bezonis nova fizionomo che la partiso. En 1969 Sorsa partoprenis partisala kunveno en Turku. Il elektesis partiso-sekretario, pro ke il ne perdabis sua reputeso dum la konflikti. Lua empiriko pri exter-landi e linguala saveso esis avantajo.

En 1970 Sorsa elektesis a parlamento per la maxim granda quanto de voti en la Socialdemokrata Partiso. En 1972 Sorsa divenis ministro dil exterlandal aferi, e pos kelka monati il formacis lua unesma rejimo. Anke Urho Kekkonen, la prezidanto, suportis la nova politikisto.

La rejimo laboris plu kam mil dii. Tatempe la prezidanteso di Kekkonen prolongesis per specala lego, Finlando kontratis kun EEC e ligis diplomacala kontakti kun amba Germania (West-Germania ed Est-Germania). Sociala sekureso kreskis en la lando.

En 1975 Sorsa divenis prezidanto dil Socialdemokrata Partiso. Sorsa translacis la partiso adsinistre e parolis, exemple, pri socialigo di banki. Tamen balde il divenis itere moderanta. Omna partisi serchis koncilio en politiko.

En fino dil yari 1970ma Sorsa nominesis unesme kom membro desarmizo-grupo e pose kom membro di prezidantaro di Socialista Internacionalo. Ibe laboris anke kun Olof Palme, Bruno Kreisky e François Mitterrand.

Certene Sorsa pensis partoprenar prezidental elekto en Finlando, ma altra politikisti che la Socialdemokrata Partiso esis plu populara. Kom prezidanto di Finlando elektesis de la Socialdemokrata Partiso unesme Mauno Koivisto, pose Martti Ahtisaari e Tarja Halonen. La momento di Kalevi Sorsa pasis ed il mortis pro kancero.

Kategorio:Chefa ministri di Finlando